緬甸

緬甸，即漢哀牢國，唐驃國也。在滇省西南。元始稱「緬」，以其地遠，故名；「甸」者，郭外也。 其國北接中華，西北連天竺、孟加拉，東南界暹羅、南掌。西瀕大海，南臨安達曼洋。海岸逶迤，亙三千八百餘里。大金沙江貫穿南北，沃野千里，民聚居之。 境內名城，舊以仰光為首，瀕海通商，稱巨埠焉。西曆二千又五年，遷都奈比多，居內陸山阿。江東有孟密，產紅刺，俗稱「寶井」。東北有波龍、茂隆諸廠，產銀最富。清時，滇、湘、鄂民出邊採礦者以萬計，屯聚成市。 其史，古有蒲甘，極盛一時。元師南征，其國遂分。及貢榜興，始一統全境，拓地四方。清乾隆間，兩國構兵，互有勝負，後入貢請封，列為藩屬。 道光、咸豐間，英吉利三度進兵。光緒十一年，英人隳其都，虜其王，國遂亡，淪為英屬。英雖許十年一貢於清，然具文而已。 二戰方殷，日本據其地，立「緬甸國」為傀儡。戰後，英人復至。西曆一九四八年，始脫英吉利羈絆，自立為國，號緬甸聯邦共和國。今隸東南亞協會。其口五千五百萬有奇，多信浮屠。